Der er mange måder at få sit barn til at sove på – men man bør ikke bruge de metoder, der anbefales i bogen ’Godnat og sov godt’.

Det mener 723 danske psykologer, der i dag har sendt et åbent brev til Gyldendal, hvor de beder forlaget genoverveje beslutningen om at lade den omdiskuterede bog blive på hylderne.

Der er tale om en bog, der på mange måder er helt ude af trit med, hvad vi ved om børns basale behov. Christine Posselt, psykolog og forfatter til brevet

Diskussionen om ’Godnat og sov godt’, der er oversat fra spansk og skrevet af Sylvia de Béjar og Eduard Estivill med udgivelse i år 2000, begyndte for alvor i sommeren sidste år.

Her opfordrede man i Facebook-gruppen "Farvel til Godnat og sov godt bogen" forældre til at skille sig af med bogen med påstand om, at bogens metoder til søvntræning af små børn var skadelige.

Det er særligt den såkaldte cry-it-out metode, der har mødt kritik.

Her anbefales det forældrene, at de lader deres børn falde i søvn ud fra et tilrettelagt skema, hvor man hverken må vugge eller ae barnet - heller ikke selvom det græder.

En metode, der er blevet kaldt skadelig for børnene af både forældre og eksperter inden for området.

Læs også : Gyldendal vil undersøge omdiskuteret bog om børn og søvn

Vil få negative konsekvenser

Oven på kritikken valgte Gyldendal i efteråret 2018 at sætte en undersøgelse af bogens metoder i gang, så det kunne vurderes, om bogen skulle fjernes.

I juni meldte forlaget på den baggrund ud, at det vil lade bogen blive i handlen, og det er det, der nu har fået de mange psykologer til at underskrive et brev direkte rettet til Gyldendal.

”Babyer og småbørn er meget afhængige af trøst og omsorg fra deres forældre, og det kan få negative konsekvenser for deres udvikling, hvis de ikke bliver trøstet og beroliget, når de er kede af det”, står der blandt andet i brevet.

”Da bogen er skrevet af en læge og sælges af et anerkendt forlag, vil mange forældre måske ukritisk benytte sig af bogens metode. Vi mener, at I som forlag har et ansvar i forhold til at distribuere denne forældede og potentielt skadelige metode. Vi håber, at I vil genoverveje tilbagetrækning af bogen og ser frem til jeres respons”, afsluttes det.

Forstår ikke børns behov

Psykolog Christine Posselt er en af i alt fire hovedforfattere til brevet.

Hun mener ikke, at bogen har sin berettigelse.